10 ຄົນ ເສຍຊີວິດ ໃນເຫດວາງລະເບີດໂບດແຫ່ງນຶ່ງ ໃນວັນຄຣີສມາສ ທີ່ໄນຈີເຣຍ (ເບິ່ງສະໄລດ໌)
ລະ​ເບີດ​ໄດ້​ແຕກ​ຂຶ້ນ​ ໃນ​ລະຫວ່າງ​ພິທີ​ທາງສາສະໜາ ​ສະຫຼອງບຸນຄຣີສມາສ ​ທີ່​ວັດ St. Theresa ຊຶ່ງຕັ້ງ​ຢູ່​​ຄຸ້ມ Madalla ໃນ​ເຂດ​ຊານເມືອງ Abuja
ເຫດລະເບີດຂະໜາດແຮງທີ່ວັດສາສະໜາຄຣິສແຫ່ງນຶ່ງໃກ້ໆນະຄອນຫຼວງຂອງໄນຈີເຣຍໃນ ລະຫວ່າງພິທີສະຫຼອງວັນຄຣີສມາສເມື່ອວັນອາທິດມື້ນີ້ ຍັງຜົນໃຫ້ມີຜູເສຍຊີວິດຢ່າງໜ້ອຍ 10 ຄົນ ລະເບີດໄດ້ແຕກຂຶ້ນໃນລະຫວ່າງພິທີທາງສາສະໜາ ເພື່ອສະຫຼອງບຸນ ຄຣີສມາສ ທີ່ວັດ St Theresa ຊຶ່ງຕັ້ງຢູ່ຄຸ້ມ Madalla ໃນເຂດຊານເມືອງຂອງນະຄອນ Abuja ຕໍາຫລວດໄດ້ປິດລ້ອມບ່ອນເກີດເຫດ ໃນຂະນະທີ່ພວກກູ້ໄພໄປເຖິງທີ່ ເກີດເຫດເພື່ອຈັດ ສົ່ງພວກທີ່ບາດເຈັບໄປໂຮງໝໍ ແລະດຶງເອົາສົບອອກມາ ຈາກຊາກສະຫຼັກຫັກພັງ ພວກ ເຈົ້າໜ້າທີ່ທີ່ແຈ້ງຈໍານວນຜູ້ເສຍຊີວິດ ເຕືອນວ່າ ໂຕເລກຜູ້ເສຍຊີວິດອາດຈະສູງຂຶ້ນກວ່ານີ້ ຜູ້ເຫັນເຫດການລາຍງານເຖິງຄວາມເຄັ່ງຕຶງ ໃນບ່ອນເກີດເຫດ ຫລັງຈາກລະເບີດໄດ້ແຕກ ຂຶ້ນແລ້ວນັ້ນ ພ້ອມດ້ວຍພວກຊາວໜຸ່ມທີໂກດແຄ້ນ ໄດ້ຈູດໄຟກັ້ນຖະນົນຫົນທາງ ແລະ ພວກຕໍາຫລວດພະຍາຍາມຂັບໄລ່ພວກເຂົາເຈົ້າໃຫ້ສະຫລາຍຕົວໂດຍຍິງປືນຂຶ້ນຟ້າ ເວລານີ້ຍັງບໍ່ເປັນທີ່ແຈ້ງຂາວເທື່ອວ່າ ແມ່ນຫຍັງຄືສາເຫດທີ່ພາໃຫ້ເກີດລະເບີດ ແລະກໍຍັງ ບໍ່ມີຝ່າຍໃດອອກມາອ້າງເອົາຄວາມຮັບຜິດຊອບຕໍ່ເຫດການນີ້ເທື່ອ ໃນເມື່ອບໍ່ເທົ່າໃດ ເດືອນຜ່ານມານີ້ ໄນຈີເຣຍປະສົບກັບເຫດການຄວາມຮຸນແຮງຂັ້ນເສຍຊີວິດຫລາຍບັ້ນ ສ່ວນໃຫຍ່ແມ່ນຖິ້ມໂທດໃສ່ພວກຫົວຮຸນແຮງມູສລິມ ນິກາຍ Boko Haram ນັ້ນ